pythainlp/thaigov-v2-corpus-22032023 huggingface dataset:
วันพุธที่ 4 มกราคม 2566
04/01/2566
โฆษกรัฐบาลเผย นายกฯ ปลื้มสินค้าผลไม้ไทยมีชื่อเสียง สับปะรดกระป๋องของไทยครองอันดับ 1 ของโลก และมะม่วงเบาสงขลา ขึ้นทะเบียน GI แล้ว สั่งการกำชับการทำงานเพิ่มรายได้ให้เกษตรกร
โฆษกรัฐบาลเผย นายกฯ ปลื้มสินค้าผลไม้ไทยมีชื่อเสียง สับปะรดกระป๋องของไทยครองอันดับ 1 ของโลก และมะม่วงเบาสงขลา ขึ้นทะเบียน GI แล้ว สั่งการกำชับการทำงานเพิ่มรายได้ให้เกษตรกร
วันที่ 4 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบถึงศักยภาพของประเทศไทยในฐานะประเทศผู้ส่งออกสับปะรด และผลิตภัณฑ์สับปะรดกระป๋องไทยเป็นอันดับ 1 ของโลก มูลค่า 2 หมื่นล้านบาท ครองสัดส่วนตลาดโลกถึง 32% และชื่นชมการทำงานของหน่วยงานที่เกี่ยวข้อง ที่ช่วยส่งเสริม สนับสนุนชื่อเสียงผลิตภัณฑ์สับปะรดกระป๋องของไทยจนมียอดส่งออกอันดับ 1
โฆษกประจำสำนักนายกรัฐมนตรีเปิดเผยว่า ไทยมีชื่อเสียงในฐานะประเทศผู้ส่งออกสับปะรด และผลิตภัณฑ์สับปะรดกระป๋องไทยเป็นอันดับ 1 ของโลก ด้วยมูลค่า 2 หมื่นล้านบาท ครองสัดส่วนตลาดโลก 32% อันดับ 2 ฟิลิปปินส์ 22%
ทั้งนี้ พื้นที่และโรงงานสับปะรดส่วนใหญ่ของไทยอยู่ที่ จังหวัดประจวบคีรีขันธ์ ซึ่งเปรียบเสมือนมหานครสับปะรดของไทยและของโลก และรัฐบาลยังได้จัดทำแบบแผนพัฒนาสับปะรด 5 ปี (2566-2570) เพื่อส่งเสริมอุตสาหกรรมผลิตสับปะรด เพิ่มศักยภาพการผลิต การแปรรูป และการตลาด ทั้งนี้ยังมีแผนใช้กองทุนพัฒนาผลไม้เป็นกลไกสำคัญเพื่อยกระดับรายได้ เพิ่มขีดความสามารถในการแข่งขันของอุตสาหกรรมสับปะรด อย่างยั่งยืนด้วยแนวทางเกษตรมูลค่าสูง
นอกจากนี้ โฆษกประจำสำนักนายกรัฐมนตรีกล่าวเพิ่มเติมว่า นายกรัฐมนตรี รับทราบรายงานมะม่วงเบาสงขลา ซึ่งเป็นสินค้าที่ได้รับความนิยมของคนในจังหวัดสงขลาและนักท่องเที่ยวที่มักจะซื้อนำไปเป็นของฝากขึ้นชื่อของจังหวัด ทั้งในรูปแบบผลสดและแปรรูป ได้รับการขึ้นทะเบียน GI แล้ว
ทั้งนี้ สินค้ามะม่วงเบามีศักยภาพ สร้างรายได้ให้เกษตรกรในพื้นที่กว่า 58 ล้านบาทต่อปี ตามนโยบายขับเคลื่อนเศรษฐกิจฐานรากของรัฐบาล ใช้ผลประโยชน์จากการขึ้นทะเบียนสิ่งบ่งชี้ทางภูมิศาสตร์ หรือ GI เพื่อคุ้มครองสินค้าท้องถิ่นที่มีเอกลักษณ์เฉพาะ สร้างมูลค่าเพิ่มให้กับสินค้าตลอดจนส่งเสริมการจัดทำระบบควบคุมคุณภาพสินค้า เพื่อสร้างความเชื่อมั่นแก่ผู้บริโภค และขยายช่องทางการตลาดอย่างต่อเนื่อง
“นายกรัฐมนตรีชื่นชม และขอบคุณการทำงานของทุกภาคส่วน ทั้งหน่วยงานรัฐบาล เกษตรกรในพื้นที่ และผู้ประกอบการ เอกชนที่มีส่วนเกี่ยวข้อง ร่วมกันดำเนินการตามมาตรการของรัฐ ร่วมกันพัฒนาศักยภาพ คงคุณภาพของสินค้าไทย เพื่อชื่อเสียง ความน่าเชื่อถือในการส่งออก พร้อมกันนี้ นายกรัฐมนตรีได้กำชับทุกหน่วยงานที่เกี่ยวข้องเร่งส่งเสริมและพัฒนาขีดความสามารถด้านการผลิต และการส่งออกสินค้า รวมทั้งศึกษาหารูปแบบที่เหมาะสมกับกระแสโลกในทุกช่วงเวลา เพื่อจักได้เพิ่มรายได้ ตลอดจนกระจายรายได้สู่เกษตรกรและผู้ประกอบการท้องถิ่น พัฒนาเศรษฐกิจไทยตั้งแต่ฐานราก และขับเคลื่อนเศรษฐกิจของประเทศต่อไป” นายอนุชาฯ กล่าว
วันพุธที่ 4 มกราคม 2566
“อนุทิน” ขอบคุณบุคลากรสาธารณสุขช่วยดูแลประชาชนเทศกาลปีใหม่ รุก Digital Transformation เป็นองค์กรแรก ๆ ของรัฐบาล
รองนายกรัฐมนตรีและรัฐมนตรีว่าการกระทรวงสาธารณสุข ประชุมผู้บริหารระดับสูง ขอบคุณบุคลากรสาธารณสุขทั่วประเทศที่ช่วยดูแลประชาชนในช่วงเทศกาลปีใหม่ 2566 กำชับพัฒนาโรงพยาบาลในพื้นที่ห่างไกลให้พร้อมดูแลประชาชนที่ประสบเหตุเร่งด่วน/ฉุกเฉิน
รองนายกรัฐมนตรีและรัฐมนตรีว่าการกระทรวงสาธารณสุข ประชุมผู้บริหารระดับสูง ขอบคุณบุคลากรสาธารณสุขทั่วประเทศที่ช่วยดูแลประชาชนในช่วงเทศกาลปีใหม่ 2566 กำชับพัฒนาโรงพยาบาลในพื้นที่ห่างไกลให้พร้อมดูแลประชาชนที่ประสบเหตุเร่งด่วน/ฉุกเฉิน พร้อมรุกดำเนินการให้ข้อมูลสุขภาพเป็นของประชาชน ตั้งเป้าเป็นองค์กรแรกๆ ของรัฐบาลที่จะเกิดDigital Transformation
วันนี้ (4 มกราคม 2565) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข แถลงภายหลังการประชุมผู้บริหารระดับสูงกระทรวงสาธารณสุข ครั้งแรกของปี 2566 ว่า ช่วงเทศกาลปีใหม่ที่ผ่านมา ขอขอบคุณผู้บริหารและบุคลากรสาธารณสุขที่ช่วยให้การดูแลประชาชนในช่วงเทศกาลเป็นไปอย่างราบรื่น สำหรับการประชุมผู้บริหารครั้งแรกของปี ได้ทบทวนผลการดำเนินงานในปีที่ผ่านมา ที่มีการเปิดประเทศ ปรับสถานะของโรคโควิด 19 จากโรคติดต่ออันตราย เป็นโรคติดต่อที่ต้องเฝ้าระวัง อันเป็นผลจากการสร้างภูมิคุ้มกันให้กับประชาชนจำนวนมาก และมีการบริหารสถานการณ์อย่างมีประสิทธิภาพ ซึ่งในขณะนี้ที่มีกระแสข่าวเกี่ยวกับการเปิดประเทศของจีน มั่นใจว่าจะผ่านสถานการณ์ไปได้ด้วยดี ด้วยการสร้างความเข้าใจในมาตรการและเหตุผลที่เป็นวิทยาศาสตร์
“สถานการณ์โควิด 19 ทั่วโลก พบว่าแทบทุกประเทศเข้าสู่การดำเนินการตามมาตรการปกติ การรับนักท่องเที่ยวที่จะเดินทางเข้าประเทศไทยจึงยึดแนวทางด้านการแพทย์ในการกำหนดมาตรการต่างๆ โดยคำนึงถึงด้านเศรษฐกิจและสังคมให้เดินหน้าร่วมกันได้ พร้อมกับรณรงค์การฉีดวัคซีนเข็มกระตุ้นให้กับประชาชนเพิ่มภูมิคุ้มกัน สามารถดำเนินชีวิตอย่างเป็นปกติต่อไป” นายอนุทินกล่าว
นายอนุทินกล่าวต่อว่า ในการประชุมครั้งนี้ ยังได้กำชับการดำเนินงานสำคัญอีกหลายเรื่อง ได้แก่ 1.การพัฒนาศักยภาพโรงพยาบาลในสังกัดในพื้นที่ห่างไกลให้มีความพร้อมดูแลประชาชนในสถานการณ์เร่งด่วน/ฉุกเฉิน 2.การสื่อสารปี 2566 เป็นปีแห่งสุขภาพสูงวัยไทย ให้ประชาชนได้ทราบและใช้สิทธิอย่างทั่วถึง ทั้งการคัดกรองสุขภาพ การจัดให้มีคลินิกผู้สูงอายุ และสนับสนุนวัสดุอุปกรณ์ที่จำเป็นต่อการดูแลสุขภาพ ซึ่งเริ่มตั้งแต่วันที่ 26 ธันวาคม 2565 ที่ผ่านมา 3.การสื่อสารทำความเข้าใจกรณีต้องชะลอการจัดสรรงบบัตรทองสำหรับการสร้างเสริมสุขภาพและป้องกันโรค เฉพาะในส่วนของประชากรที่ไม่ใช่สิทธิบัตรทอง เพื่อรอความชัดเจนทางกฎหมายจากสำนักเลขาธิการคณะรัฐมนตรีและคณะกรรมการกฤษฎีกา 4.การทำให้ข้อมูลสุขภาพเป็นของประชาชน มีการเชื่อมโยงฐานข้อมูลขนาดใหญ่ของประเทศ เพื่อให้ประชาชนใช้ประโยชน์ในการดูแลสุขภาพตนเองและใช้บริการสาธารณสุขได้ทุกที่อย่างต่อเนื่องภายใต้การดูแลของกระทรวงสาธารณสุข ตามหลักกฎหมายและธรรมาภิบาล โดยเร่งพัฒนา One Platform ของกระทรวง และผลักดันให้กระทรวงสาธารณสุขเป็นองค์กรแรกๆ ของรัฐบาลที่จะเกิด Digital Transformation มีการใช้ฐานข้อมูลขนาดใหญ่มาขับเคลื่อนให้เป็นประโยชน์ทั้งในการให้บริการและการพัฒนาองค์กร
*************************************** 4 มกราคม 2566
วันพุธที่ 4 มกราคม 2566
ประชุมคณะทำงานบริหารจัดการสายสื่อสารลงใต้ดิน
ประชุมคณะทำงานบริหารจัดการสายสื่อสารลงใต้ดิน
4 ม.ค. 2566 - นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมคณะทำงานบริหารจัดการสายสื่อสารลงใต้ดิน ครั้งที่ 1/2566 โดยมี ศ.พิเศษวิศิษฏ์ วิศิษฏ์สรอรรถ ปลัดกระทรวงดีอีเอส พร้อมด้วยคณะผู้บริหาร และหน่วยงานที่เกี่ยวข้องเข้าร่วมประชุม โดยมีเรื่องแผนการดำเนินงานนำสายสื่อสารลงใต้ดิน เป็นเรื่องเพื่อพิจารณา ณ ห้องประชุม MDES 1 ชั้น 9 และผ่านสื่ออิเล็กทรอนิกส์
___________________
วันพุธที่ 4 มกราคม 2566
04/01/2566
รองโฆษกรัฐบาลเผยสำนักงานสลากกินแบ่งรัฐบาลอำนวยความสะดวก เพิ่มทางเลือกโอนเงินรางวัลเข้าบัญชีได้ทุกธนาคาร ภายใน 2 ชั่วโมง เริ่ม 17 มกราคมนี้
รองโฆษกรัฐบาลเผยสำนักงานสลากกินแบ่งรัฐบาลอำนวยความสะดวก เพิ่มทางเลือกโอนเงินรางวัลเข้าบัญชีได้ทุกธนาคาร ภายใน 2 ชั่วโมง เริ่ม 17 มกราคมนี้
วันที่ 4 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลส่งเสริมให้หน่วยงานภาครัฐมุ่งมั่นพัฒนาหน่วยงานไปสู่การเป็นรัฐบาลดิจิทัล และกระตุ้นให้หน่วยงานภาครัฐยกระดับการให้บริการเพื่ออำนวยความสะดวกให้ประชาชนได้เข้าถึงการให้บริการมากยิ่งขึ้น หน่วยงานภาครัฐได้มีการปรับเปลี่ยนยกระดับการให้บริการสู่การเป็นรัฐบาลดิจิทัลในหลายหน่วยงาน สร้างความพึงพอใจต่อประชาชนเป็นอย่างมาก
นางสาวรัชดา กล่าวว่า สำนักงานสลากกินแบ่งรัฐบาลเป็นอีกหน่วยงานหนึ่งที่ได้ดำเนินการยกระดับการให้บริการผ่านแอปพลิเคชัน ล่าสุดเพื่อเป็นการยกระดับการบริการและอำนวยความสะดวกในการขึ้นเงินรางวัลสลากดิจิทัล หากถูกรางวัลสลากดิจิทัล ตั้งแต่งวด 17 มกราคม 2566 เป็นต้นไป สามารถเลือกรับเงินรางวัลผ่านการโอนเข้าบัญชีได้ทุกธนาคาร ภายใน 2 ชั่วโมง (จากเดิมที่ต้องโอนเข้าบัญชีธนาคารกรุงไทย) ถือเป็นการพัฒนารูปแบบการให้บริการ ตอบโจทย์ความต้องการของประชาชนมากขึ้นตามนโยบายของรัฐบาล
นางสาวรัชดา กล่าวเพิ่มเติมว่า ที่ผ่านมาสำนักงานสลากกินแบ่งรัฐบาล ได้ดำเนินการจำหน่ายสลากดิจิทัล ราคา 80 บาท ผ่านแอปเป๋าตังมาแล้ว 13 งวด พร้อมกับเพิ่มจุดจำหน่ายสลาก 80 (สลากแบบใบ) กระจายทั่วประเทศอีก 1,047 จุด นับเป็นเครื่องมือสำคัญในการแก้ไขปัญหาสลากเกินราคาอย่างเป็นรูปธรรม สำหรับปริมาณสลากดิจิทัลที่เปิดขายงวด 17 มกราคม 2566 นี้ มีจำนวน 17,129,000 ใบ เป็นสลากของตัวแทนจำหน่าย 34,258 ราย ซึ่งได้เพิ่มปริมาณสลากจากงวดที่ผ่านมา จำนวน 901,500 ใบ
วันพุธที่ 4 มกราคม 2566
ดีอีเอส เปิดโครงการพัฒนาแพลตฟอร์มภาครัฐ รับกฎหมาย PDPA
ดีอีเอส เปิดโครงการพัฒนาแพลตฟอร์มภาครัฐ รับกฎหมาย PDPA
วันนี้ (4 มกราคม 66) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานเปิดสัมมนาโครงการพัฒนาแพลตฟอร์มภาครัฐ เพื่อรองรับการปฏิบัติตามกฎหมายคุ้มครองข้อมูลส่วนบุคคล (Government Platform for PDPA Compliance : GPPC) พร้อมด้วยศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม เพื่อเตรียมความพร้อมทุกภาคส่วนในการปฏิบัติให้เป็นไปในทิศทางเดียวกัน ให้มีประสิทธิภาพ และสอดคล้องกับมาตรฐานสากล จัดโดย ดีอีเอส สดช. และสำนักงานคณะกรรมการคุ้มครองข้อมูลส่วนบุคคล ตั้งเป้า 200 หน่วยงานภาครัฐเข้าร่วม มั่นใจลดค่าใช้จ่ายได้กว่า 5 พันล้านบาท/ปี โดยมี นายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ (สดช) , นายศิวรักษ์ ศิวโมกษธรรม เลขาธิการคณะกรรมการคุ้มครองข้อมูลส่วนบุคคล ร่วมให้การต้อนรับ ณ ห้องประชุมวายุภักษ์ ชั้น 4 โรงแรมเซ็นทรา บาย เซ็นทารา ศูนย์ราชการ และคอนเวนชันเซ็นเตอร์ แจ้งวัฒนะ
___________________
วันพุธที่ 4 มกราคม 2566
รัฐบาลเดินหน้าพัฒนาชายแดนใต้ 4 ด้าน เป็นของขวัญปีใหม่ 2566
วันพุธที่ 4 มกราคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลขับเคลื่อนการพัฒนาสร้างความเข้มแข็งจังหวัดชายแดนภาคใต้ 4 ด้าน
เพื่อเป็นของขวัญปีใหม่แก่ประชาชน ประกอบด้วย ด้านการพัฒนาที่สอดคล้องกับความต้องการของประชาชน
เช่น สนับสนุนอาหาร วิตามินเสริม บริการสุขภาพแม่และเด็ก
ส่งเสริมการเรียนรู้ภาษาต่างประเทศรองรับการประกอบอาชีพ ด้านการมีส่วนร่วมของประชาชน เช่น
สนับสนุนงบประมาณแก่ผู้นำท้องถิ่นเพื่อพัฒนาเศรษฐกิจหมู่บ้าน
สนับสนุนการทำงานขององค์กรภาคประชาชน
ด้านการผลักดันจังหวัดชายแดนใต้สู่มหานครแห่งอาหารและบริการฮาลาลสู่ตลาดโลก เช่น
เพิ่มจำนวนพ่อพันธุ์แม่พันธุ์วัวและแพะ ขับเคลื่อนเมืองปูทะเล และด้านการเสริมสร้างพหุสังคมที่เข้มแข็ง เช่น
ซ่อมแซมศาสนสถานและโบราณสถานเพื่อเป็นแหล่งเรียนรู้และท่องเที่ยว
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 4 มกราคม 2566
ปลัดกระทรวงวัฒนธรรมเป็นประธานการประชุม มอบนโยบายการทำงานประชาสัมพันธ์เชิงรุก กองเผยแพร่และประชาสัมพันธ์
ปลัดกระทรวงวัฒนธรรมเป็นประธานการประชุม มอบนโยบายการทำงานประชาสัมพันธ์เชิงรุก กองเผยแพร่และประชาสัมพันธ์
ปลัดกระทรวงวัฒนธรรมเป็นประธานการประชุม มอบนโยบายการทำงานประชาสัมพันธ์เชิงรุก กองเผยแพร่และประชาสัมพันธ์
วันที่ ๓ มกราคม ๒๕๖๖ เวลา ๑๔.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมกองเผยแพร่และประชาสัมพันธ์ ครั้งที่ ๑/๒๕๖๖โดยมี นางสาวฐิต์ณัฐ สมบัติศิริ ผู้ช่วยปลัดกระทรวงวัฒนธรรม นางนนทพร พรประยุทธ วันงาม ที่ปรึกษาด้านการประชาสัมพันธ์ นายบุญสืบ ขลิบเพ็ง ผู้อำนวยการกองเผยแพร่และประชาสัมพันธ์ข้าราชการ และเจ้าหน้าที่กองเผยแพร่และประชาสัมพันธ์เข้าร่วม เพื่อติดตามผลการดำเนินงานในปีที่ผ่านมา และมอบนโยบายสำคัญในด้านการบริหารจัดการงานวัฒนธรรม และการทำงานประชาสัมพันธ์เชิงรุก ณ ห้องประชุม ๑ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพุธที่ 4 มกราคม 2566
สธ.รับมอบชุดตรวจเชื้อฉี่หนู-ชุดทดสอบทางการแพทย์ ฝีมือคนไทยจากมหาวิทยาลัยมหิดล
รองนายกรัฐมนตรีและรัฐมนตรีว่าการกระทรวงสาธารณสุข รับมอบชุดตรวจการติดเชื้อฉี่หนู ชุดตรวจสอบสิ่งปนเปื้อนบนวัสดุการแพทย์ และเจลแอลกอฮอล์และสเปรย์ ที่พัฒนาและผลิตโดยมหาวิทยาลัยมหิดล รวมมูลค่า 2.1 ล้านบาท เพิ่มความครอบคลุมในการตรวจวินิจฉัย
รองนายกรัฐมนตรีและรัฐมนตรีว่าการกระทรวงสาธารณสุข รับมอบชุดตรวจการติดเชื้อฉี่หนู ชุดตรวจสอบสิ่งปนเปื้อนบนวัสดุการแพทย์ และเจลแอลกอฮอล์และสเปรย์ ที่พัฒนาและผลิตโดยมหาวิทยาลัยมหิดล รวมมูลค่า 2.1 ล้านบาท เพิ่มความครอบคลุมในการตรวจวินิจฉัย สร้างความเข้มแข็งด้านยุทธศาสตร์การส่งเสริมอุตสาหกรรมเครื่องมือแพทย์ของประเทศ
วันนี้ (4 มกราคม 2566) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.โอภาส การย์กวินพงศ์ ปลัดกระทรวงสาธารณสุข นพ.ธเรศ กรัษนัยรวิวงค์อธิบดีกรมควบคุมโรค รับมอบชุดตรวจวินิจฉัยและวัสดุทางการแพทย์ มูลค่า 2.1 ล้านบาท จากมหาวิทยาลัยมหิดล โดย ศ.นพ.บรรจง มไหสวริยะ อธิการบดีมหาวิทยาลัยมหิดล ศ.ดร.ฉัตรเฉลิม อิศรางกูร ณ อยุธยา คณบดีคณะเทคนิคการแพทย์ มหาวิทยาลัยมหิดล ศ.นพ.สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์วิจัย และนวัตกรรม รศ.ดร.สิรี ชัยเสรี ผู้อำนวยการหน่วยบริหารและจัดการทุนด้านการเพิ่มความสามารถในการแข่งขันของประเทศ (บพข.) และคณะ
นายอนุทินกล่าวว่า สถานการณ์โรคโควิด 19 ที่ผ่านมา ได้ทำให้เห็นถึงความร่วมมือของทุกภาคส่วนทั้งภาครัฐ เอกชน สถาบันการศึกษา องค์กร และหน่วยงานต่างๆ ทำให้ประเทศไทยก้าวผ่านวิกฤติทางสุขภาพจนเป็นที่ยอมรับจากนานาชาติ และยังทำให้เกิดความตื่นตัวในการเฝ้าระวังการเกิดโรคอุบัติใหม่เพิ่มมากขึ้น ขณะเดียวกันยังคงให้ความสำคัญในการเฝ้าระวังป้องกันโรคที่มีการแพร่ระบาดอย่างต่อเนื่อง อาทิ โรคฉี่หนู(Leptospirosis) ซึ่งปัจจุบันพบเพิ่มขึ้นในหลายภูมิภาคของประเทศไทย โดยข้อมูลจากกองระบาดวิทยา กรมควบคุมโรคในปี 2565 ประเทศไทยมีผู้ป่วยโรคฉี่หนู 3,485 ราย กระจายใน 68 จังหวัด คิดเป็นอัตราป่วย 5.27 ต่อแสนประชากรซึ่งการที่มหาวิทยาลัยมหิดลนำชุดตรวจวินิจฉัยทางการแพทย์ที่เป็นการวิจัยพัฒนาโดยฝีมือของคนไทย รวมถึงวัสดุทางการแพทย์ต่างๆ มามอบให้ใช้ในภารกิจของกระทรวงสาธารณสุข นอกจากจะช่วยประหยัดงบประมาณและเพิ่มความครอบคลุมในการดำเนินงานด้านการตรวจวินิจฉัยแล้ว ยังเป็นการส่งเสริมความเข้มแข็งด้านอุตสาหกรรมเครื่องมือแพทย์ เกิดการพึ่งพาตนเอง ลดการนำเข้าและสร้างการแข่งขันในระดับสากลได้ต่อไป
ด้าน ศ.นพ.บรรจง มไหสวริยะ อธิการบดีมหาวิทยาลัยมหิดล กล่าวว่า มหาวิทยาลัยมหิดลมีการส่งเสริมการพัฒนา วิจัยนวัตกรรมเครื่องมือแพทย์ ตลอดจนผลิตขึ้นใช้ประโยชน์ตลอดห่วงโซ่อุปทานของประเทศ โดยได้รับการสนับสนุนจาก กระทรวงการอุดมศึกษา วิทยาศาสตร์ วิจัย และนวัตกรรม และหน่วยบริหารและจัดการทุนด้าน การเพิ่มความสามารถในการแข่งขันของประเทศ (บพข.) จนได้ขึ้นทะเบียนทรัพย์สินทางปัญญา มีการขึ้นรูปผลิตภัณฑ์ การทดสอบและผลิต โดยโรงงานต้นแบบของคณะเทคนิคการแพทย์ มหาวิทยาลัยมหิดล ซึ่งได้รับการรับรองคุณภาพมาตรฐานกระบวนการผลิตเครื่องมือแพทย์ในระดับสากล (ISO 13485; 2016) และขึ้นทะเบียนผลิตภัณฑ์จาก อย. โดยผลิตภัณฑ์ที่นำมามอบให้กับกรมควบคุมโรคครั้งนี้ ประกอบด้วย ชุดทดสอบการติดเชื้อฉี่หนูชนิดรวดเร็ว (Onsite Leptospira Rapid Test) 10,000 ชุด, ชุดตรวจสอบสิ่งปนเปื้อนบนวัสดุการแพทย์ (Contaminant Detection Kit for Medical Devices) 10,000 ชุด และเจลและสเปรย์แอลกอฮอล์ 480 ขวด
************************************* 4 มกราคม 2566
วันพุธที่ 4 มกราคม 2566
04/01/2566
โฆษกรัฐบาลเผย นายกฯ ขอบคุณ และชื่นชมผลสำเร็จนักกีฬายกน้ำหนักไทย ได้รับรวม 9 เหรียญทอง จาก 3 นักกีฬา พร้อมกับรับรางวัลทีมคะแนนรวมอันดับ 1 นำชื่อเสียงมาสู่ประเทศไทย
โฆษกรัฐบาลเผย นายกฯ ขอบคุณ และชื่นชมผลสำเร็จนักกีฬายกน้ำหนักไทย ได้รับรวม 9 เหรียญทอง จาก 3 นักกีฬา พร้อมกับรับรางวัลทีมคะแนนรวมอันดับ 1 นำชื่อเสียงมาสู่ประเทศไทย
วันที่ 4 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสำเร็จของนักกีฬายกน้ำหนักไทย ที่ภายหลังเสร็จสิ้นการแข่งขัน 7th Qatar Cup ที่กรุงโดฮา ประเทศกาตาร์ ระหว่างวันที่ 30 ธันวาคม 2565 ถึง 4 มกราคม 2566 นักกีฬาไทยประสบความสำเร็จ ได้รับทั้งสิ้น 9 เหรียญทอง พร้อมกับรับรางวัลทีมคะแนนรวมอันดับ 1
โฆษกประจำสำนักนายกรัฐมนตรีกล่าวว่า ผลการแข่งขันเมื่อวานนี้ (3 มกราคม 2566) รุ่งสุริยา ปัญญะ รุ่นมากกว่า 109 กิโลกรัมชาย ไม่ทำให้กองเชียร์ผิดหวัง ได้รับมาเพิ่มอีก 3 เหรียญทอง เมื่อรวมกับ 6 เหรียญทองก่อนหน้า ซึ่งเป็นเหรียญทองจาก สุรจนา คำเบ้า ในรุ่น 49 กิโลกรัมหญิง 3 เหรียญทอง และ สิริยากร ไขพันดุง ในรุ่น 81 กิโลกรัมหญิง 3 เหรียญทอง ทำให้รวมทั้งสิ้นไทยได้รับ 9 เหรียญทอง และได้รับรับรางวัลทีมคะแนนรวมอันดับ 1
“นายกรัฐมนตรีชื่นชมผลงานนักกีฬายกน้ำหนักไทย เป็นอีกครั้งที่นักกีฬายกน้ำหนักไทยสร้างชื่อเสียงให้ประเทศ และประชาชนไทย ซึ่งจากการแข่งขันที่ผ่านมาในหลายๆ รายการ ได้พิสูจน์แล้วว่า นักกีฬายกน้ำหนักไทย มีศักยภาพทัดเทียมนานาชาติ โดยนายกรัฐมนตรีได้ขอบคุณนักกีฬาทุกคน ผู้ฝึกสอน และผู้มีส่วนร่วมในการแข่งขัน ที่ช่วยกันทุ่มเท แรงกายแรงใจ ในการฝึกซ้อม พัฒนาทักษะ จนประสบความสำเร็จในการแข่งขันนี้” นายอนุชาฯ กล่าว
วันพุธที่ 4 มกราคม 2566
หารือ 5G
หารือ 5G
4 ม.ค. 2566 - นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมหารือ รายงานโครงการ 5G พร้อมด้วยคณะผู้บริหารกระทรวงฯ ร่วมกับ บริษัท โทรคมนาคมแห่งชาติ จำกัด (มหาชน) หรือ NT ณ ห้องประชุม MDES 1 ชั้น 9
___________________
วันพุธที่ 4 มกราคม 2566
04/01/2566
“ธนกร” ขอบคุณคนไทย-ผู้ประกอบการ ช่วยกันเดินหน้าเศรษฐกิจไทย ปลื้มยอดนักท่องเที่ยวช่วงปีใหม่คึกคัก เล็งขยับจำนวนนักท่องเที่ยวเป้าหมายเพิ่ม แต่ยังเน้นสมดุลเศรษฐกิจคู่ขนานกับสาธารณสุข
“ธนกร” ขอบคุณคนไทย-ผู้ประกอบการ ช่วยกันเดินหน้าเศรษฐกิจไทย ปลื้มยอดนักท่องเที่ยวช่วงปีใหม่คึกคัก เล็งขยับจำนวนนักท่องเที่ยวเป้าหมายเพิ่ม แต่ยังเน้นสมดุลเศรษฐกิจคู่ขนานกับสาธารณสุข
วันที่ 4 มกราคม 2566 นายธนกรวังบุญคงชนะ รัฐมนตรีประจำสำนักนายกรัฐมนตรี เปิดเผยว่า ตนได้รับมอบหมายจากพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ให้ติดตามและสังเกตการณ์บรรยากาศการท่องเที่ยวในช่วงวันหยุดยาวเนื่องในเทศกาลปีใหม่ที่ผ่านมา ซึ่งพบว่าบรรยากาศเป็นไปอย่างคึกคัก โดยตนได้เดินทางไปสักการะพระแก้วมรกต ในพระบรมมหาราชวัง ทำให้ทราบว่า จำนวนนักท่องเที่ยวที่ผ่านมาของวัดพระแก้วในช่วงวันจันทร์-ศุกร์นั้น อยู่ที่ประมาณ 14,000-16,000 คน ขณะที่วันเสาร์-อาทิตย์ อยู่ที่ประมาณ 20,000-22,000 คน แสดงให้เห็นว่า จำนวนนักท่องเที่ยวชาวต่างประเทศเพิ่มขึ้นอย่างชัดเจน ชี้ชัดถึงความสำเร็จในการฟื้นฟูการท่องเที่ยวให้สอดรับกับความปกติถัดไป (Next Normal) และยังตอบรับแคมเปญ “Visit Thailand Year 2022-2023 : Amazing New Chapters” อีกด้วย
“ขอขอบคุณพี่น้องประชาชน ผู้ประกอบการ และทุกภาคส่วน ที่ช่วยกันเดินหน้าเศรษฐกิจไทย ส่งผลให้ภาคอุตสาหกรรมการท่องเที่ยว และภาคบริการ รวมถึงจำนวนนักท่องเที่ยว กลับมาเติบโตเร็วกว่าที่คาดการณ์ ซึ่งหลังจากนี้ รัฐบาล โดยกระทรวงการท่องเที่ยวและกีฬา และการท่องเที่ยวแห่งประเทศไทย จะพิจารณาปรับเพิ่มจำนวนนักท่องเที่ยวเป้าหมายในปี 2566 เพื่อเดินหน้าสร้างความสมดุลทางเศรษฐกิจและสาธารณสุข ตามแนวทางที่ท่านนายกฯ ได้ให้นโยบายไว้” นายธนกร กล่าว
วันพุธที่ 4 มกราคม 2566
04/01/2566
ธ.ก.ส. โอนเงินมาตรการช่วยเหลือและยกระดับรายได้เกษตรกรผู้ปลูกข้าว ปี 65/66 เพิ่มอีกกว่า 171 ล้านบาท 4 มกราคมนี้
ธ.ก.ส.โอนเงินช่วยเหลือเกษตรกรผู้ปลูกข้าวผ่านโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวและโครงการประกันรายได้เกษตรกรผู้ปลูกข้าวปีการผลิต 2565/66 อีกกว่า 171.71 ลบ. มีผู้ได้รับประโยชน์จำนวน 38,004 ครัวเรือน วันที่ 4 ม.ค.นี้
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 15 พฤศจิกายน 2565 และมติคณะกรรมการ ธ.ก.ส. เมื่อวันที่ 21 พฤศจิกายน 2565 เห็นชอบให้ ธ.ก.ส. ดำเนินมาตรการช่วยเหลือและยกระดับรายได้เกษตรกรผู้ปลูกข้าวผ่านโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 และโครงการประกันรายได้เกษตรกรผู้ปลูกข้าว ปีการผลิต 2565/66 ซึ่ง ธ.ก.ส. ได้เริ่มทยอยโอนเงินให้เกษตรกร ตั้งแต่วันที่ 24 พฤศจิกายน 2565 ประกอบไปด้วย โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 (โครงการไร่ละพัน) เป็นเงินกว่า 53,491 ล้านบาท ซึ่งมีผู้ได้รับประโยชน์จำนวน 4.63 ล้านครัวเรือน และโครงการประกันรายได้เกษตรกรผู้ปลูกข้าว ปี 2565/66 งวดที่ 1 - 10 เป็นจำนวนเงินกว่า 7,762.57 ล้านบาท ซึ่งมีผู้ได้รับประโยชน์จำนวน 2.70 ล้านครัวเรือน
และในวันนี้ ธ.ก.ส. ได้ทำการโอนเงินช่วยเหลือเกษตรกรผ่านมาตรการช่วยเหลือและยกระดับรายได้เกษตรกร ผู้ปลูกข้าว ปี 2565/66 แก่เกษตรกรอีกกว่า 38,004 ครัวเรือน เป็นจำนวนเงิน 171.71 ล้านบาท โดยแบ่งเป็น โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 (โครงการไร่ละพัน) ครั้งที่ 5 เป็นเงินกว่า 130.53 ล้านบาท ซึ่งมีผู้ได้รับประโยชน์จำนวน 17,284 ครัวเรือน และโครงการประกันรายได้เกษตรกรผู้ปลูกข้าว ปีการผลิต 2565/66 งวดที่ 12 และงวดที่ 1 - 11 (เพิ่มเติม) เป็นเงินกว่า 41.18 ล้านบาท และมีผู้ได้รับประโยชน์จำนวน 20,720 ครัวเรือน
เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile และ A-Mobile Plus ตลอด 24 ชั่วโมงและจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ สำหรับเกษตรกรที่มีข้อสอบถามเกี่ยวกับโครงการดังกล่าวนี้ สามารถติดต่อสอบถามได้ที่ ธ.ก.ส. ทุกสาขาทั่วประเทศ หรือ Call Center 02 555 0555
วันพฤหัสบดีที่ 5 มกราคม 2566
05/01/2566
​โฆษกรัฐบาลเผย นายกฯ เตรียมลงพื้นที่ จ.สิงห์บุรี 6 ม.ค. นี้ เปิดงาน “ข้าวรักษ์โลก” ต่อยอดนโยบาย BCG Model ส่งเสริมการทำนาสู่ความยั่งยืน ยกระดับคุณภาพข้าวไทยออกสู่เวทีโลก
​โฆษกรัฐบาลเผย นายกฯ เตรียมลงพื้นที่ จ.สิงห์บุรี 6 ม.ค. นี้ เปิดงาน “ข้าวรักษ์โลก” ต่อยอดนโยบาย BCG Model ส่งเสริมการทำนาสู่ความยั่งยืน ยกระดับคุณภาพข้าวไทยออกสู่เวทีโลก
วันที่ 5 มกราคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ตรวจราชการ ณ จังหวัดสิงห์บุรี ในวันศุกร์ที่ 6 มกราคม 2566 โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายธนกร วังบุญคงชนะ รัฐมนตรีประจำสำนักนายกรัฐมนตรี และนายพีระพันธุ์ สาลีรัฐวิภาค เลขาธิการนายกรัฐมนตรี ร่วมลงพื้นที่ตรวจราชการ ซึ่งมีกำหนดการ ดังนี้
เวลาประมาณ 08.00 น. นายกรัฐมนตรีและคณะ ออกเดินทางจากสนามเฮลิคอปเตอร์ พล.ม. 2 รอ. เขตพญาไท กรุงเทพฯ ไปยังสนามกีฬาอำเภออินทร์บุรี ต.อินทร์บุรี อ.อินทร์บุรี จ.สิงห์บุรี โดยเฮลิคอปเตอร์ โดยในเวลา 09.00 น. นายกรัฐมนตรีและคณะ จะออกเดินทางจากสนามกีฬาอำเภออินทร์บุรี ไปยังพื้นที่ก่อสร้างพนังกั้นน้ำ ต.น้ำตาล อ.อินทร์บุรี เพื่อตรวจเยี่ยมความก้าวหน้าพื้นที่ก่อสร้างพนังกั้นน้ำ จากนั้นจะออกเดินทางจากพื้นที่ก่อสร้างพนังกั้นน้ำ ต.น้ำตาล เดินทางต่อไปยังพื้นที่นานำร่อง หมู่ที่ 1 ต.น้ำตาล อ.อินทร์บุรี จ.สิงห์บุรี เพื่อเป็นประธานเปิดกิจกรรม “ข้าวรักษ์โลก” ในเวลาประมาณ 09.30 น. โดยนายกรัฐมนตรีจะขับรถดำนาปลูกข้าว ร่วมกับชาวนา พร้อมกับปล่อยปลา ร่วมกับเกษตรกร ก่อนไปยังจุดพิธีเปิดกิจกรรม “ข้าวรักษ์โลก”
โอกาสนี้ นายกรัฐมนตรีจะรับฟังรายงานผลการดำเนินงาน โครงการข้าวรักษ์โลก BCG Model (สิงห์บุรีโมเดล) จากนายภณ ทัพพินท์กร นายกสมาคมพัฒนาเศรษฐกิจเกษตรรักษ์โลก จากนั้น นายกรัฐมนตรีจะกล่าวเปิดกิจกรรม “ข้าวรักษ์โลก” พบปะเกษตรกร และเดินเยี่ยมชมนิทรรศการ โดยนายกรัฐมนตรีและคณะจะเดินทางกลับถึงสนามเฮลิคอปเตอร์ พล.ม. 2 รอ. เขตพญาไท กรุงเทพฯ ในเวลาประมาณ 14.00 น. ทั้งนี้ กำหนดการอาจมีการเปลี่ยนแปลงตามความเหมาะสม
“สำหรับโครงการข้าวรักษ์โลก BCG Model เป็นผลงานของรัฐบาลพลเอก ประยุทธ์ จันทร์โอชา นายกรัฐมนตรี ที่ต้องการให้ชาวนาทำการปฏิวัติการทำนาใหม่เพื่อคุณภาพชีวิตที่ดีขึ้นอย่างยั่งยืน ด้วยโครงการส่งเสริมการใช้จุลินทรีย์เพื่อการเกษตรเท่านั้น ทำการย่อยสลายซากพืชซากสัตว์ให้กลายเป็นปุ๋ยธรรมชาติ เพิ่มธาตุสารอาหารที่สำคัญให้กับพืช และยังส่งเสริมนวัตกรรมเทคโนโลยี โดรนเพื่อการเกษตร เครื่องกำเนิดไฟฟ้าพลังงานทางเลือกแบบหมุนเวียนทำให้เกิดประสิทธิภาพ ประสิทธิผล พร้อมทั้งส่งเสริมให้เกษตรกรเข้าถึงแหล่งการเรียนรู้ การส่งเสริมจากภาครัฐและเอกชน เพื่อให้เกษตรกรสามารถสร้างแปลงเพาะปลูกในระบบ ทำการจับคู่ตามความต้องการเพิ่มโอกาสเพิ่มรายได้ให้เกษตรกร จากการส่งเสริมโครงการดังกล่าวทำให้ได้ผลผลิตข้าวดีมีคุณภาพ ปลอดสารพิษ ดีต่อสุขภาพ และเป็นมิตรกับสิ่งแวดล้อม จึงเป็นการส่งเสริมแบบครบวงจร ตั้งแต่ต้นน้ำ กลางน้ำ และปลายน้ำ ตามนโยบาย BCG Model ที่ต้องการช่วยเหลือส่งเสริมการทำนาสู่ความยั่งยืน ตามแนวทางของรัฐบาล ในการยกระดับคุณภาพข้าวไทยออกสู่เวทีโลก ซึ่งแสดงให้เห็นว่า ประเทศไทยเป็นผู้นำด้านการผลิตข้าวที่มีคุณภาพต่อระบบเศรษฐกิจและระบบการเกษตรของโลกในรูปแบบ BCG” โฆษกประจำสำนักนายกรัฐมนตรี กล่าว
วันพฤหัสบดีที่ 5 มกราคม 2566
05/01/2566
รองโฆษกรัฐบาลย้ำ จ่ายค่าน้ำมันรถอย่าลืมขอใบกำกับภาษี ร่วม”ช้อปดีมีคืน”
รองโฆษกรัฐบาลย้ำ จ่ายค่าน้ำมันรถอย่าลืมขอใบกำกับภาษี ร่วม”ช้อปดีมีคืน”
วันที่ 5 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลโดยกระทรวงการคลัง ได้ออกมาตรการช้อปดีมีคืน ปี 2566 เพื่อรักษาการบริโภคในประเทศ โดยกำหนดให้ผู้ที่เสียภาษีเงินได้บุคคลธรรมดาสามารถนำใบกำกับภาษีเต็มรูป ทั้งรูปแบบกระดาษและรูปแบบอิเล็กทรอนิกส์ ผ่านระบบ e-Tax Invoice & e-Receipt (e-Tax) ของกรมสรรพากร ไปหักลดหย่อนค่าซื้อสินค้าหรือค่าบริการ
นางสาวรัชดา กล่าวว่า มาตรการช้อปดีมีคืน ปี 2566 กรมสรรพากรได้ขยายให้นำค่าน้ำมันเชื้อเพลิงทั้งรถยนต์ และรถจักรยานยนต์ มาลดหย่อนภาษีได้ โดยค่าใช้จ่ายน้ำมันจะต้องมาจากสถานบริการน้ำมันที่จดทะเบียนภาษีมูลค่าเพิ่ม และออกใบกำกับภาษีได้ เพื่อเป็นส่วนหนึ่งในการกระตุ้นการเดินทางและการท่องเที่ยวในช่วงเทศกาล ตั้งแต่วันที่ 1 ม.ค. - 15 ก.พ. 2566 ซึ่งจะให้สิทธิแก่ผู้จ่ายเงินค่าน้ำมันแม้จะใช้รถยนต์ของผู้อื่น โดยไม่ยึดเรื่องทะเบียนรถยนต์
ทั้งนี้ ผู้เข้าร่วมมาตรการช้อปดีมีคืนจะต้องเก็บใบเสร็จจากการซื้อสินค้าและบริการ ตามจ่ายจริงแต่ไม่เกิน 40,000 บาท โดยใช้ใบกำกับภาษีเต็มรูปแบบในแบบกระดาษหรืออิเล็กทรอนิกส์ตามเงื่อนไขในการลดหย่อนภาษี หากซื้อสินค้าหรือค่าบริการ ไม่เกิน 30,000 บาท ใช้ใบกำกับภาษีเต็มรูปแบบในรูปแบบกระดาษหรือรวมยอดกับใบกำกับภาษีอิเล็กทรอนิกส์ แต่หากซื้อสินค้าหรือค่าบริการผ่านออนไลน์ ไม่เกิน 10,000 บาท ใช้ใบกำกับภาษีเต็มรูปในรูปแบบอิเล็กทรอนิกส์ โดยมีลายเซ็นอิเล็กทรอนิกส์กำกับเท่านั้น สอบถามข้อมูลเพิ่มเติม RD CALL CENTER โทร.1161
วันพฤหัสบดีที่ 5 มกราคม 2566
05/01/2566
กรมบัญชีกลางเผยผลการเบิกจ่ายเงินงบประมาณฯ ณ สิ้นปี 65
สำหรับผลการเบิกจ่ายเงินงบประมาณรายจ่ายประจำปีงบประมาณ พ.ศ. 2566 ไตรมาสที่ 1 (ต.ค - ธ.ค. 65) ภาพรวมเบิกจ่ายแล้ว 982,208 ล้านบาท คิดเป็น 30.84% ของวงเงินงบประมาณ 3,185,000 ล้านบาท ต่ำกว่าเป้าหมาย 1.16% (เป้าหมาย 32.00%)
นางสาวกุลยา ตันติเตมิท อธิบดีกรมบัญชีกลาง เปิดเผยว่า กรมบัญชีกลางได้ติดตามเร่งรัดการใช้จ่ายเงินงบประมาณรายจ่ายประจำปีงบประมาณ พ.ศ. 2566 ของส่วนราชการต่าง ๆ อย่างต่อเนื่อง เพื่อให้เป็นไปตามเป้าหมายตามที่คณะรัฐมนตรีกำหนดให้การเบิกจ่ายงบประมาณรายจ่ายประจำปีงบประมาณ พ.ศ. 2566 ในภาพรวมไม่น้อยกว่า ร้อยละ 93 การเบิกจ่ายงบประมาณรายจ่ายประจำไม่น้อยกว่า ร้อยละ 98 การเบิกจ่ายงบประมาณรายจ่ายลงทุนไม่น้อยกว่า ร้อยละ 75 และการใช้จ่ายงบประมาณรายจ่ายภาพรวม รายจ่ายประจำ และรายจ่ายลงทุน ร้อยละ 100 โดยกรมบัญชีกลางแต่งตั้งคณะทำงานเฉพาะกิจในการติดตามเร่งรัดการเบิกจ่ายเงินงบประมาณรายจ่ายประจำปีงบประมาณ พ.ศ. 2566 ในส่วนกลางและสำนักงานคลังจังหวัดทั้ง 76 จังหวัด เพื่อเร่งรัดและสนับสนุนการดำเนินงาน พร้อมทั้งให้คำแนะนำหน่วยรับงบประมาณทุกแห่ง ให้สามารถดำเนินการเบิกจ่ายได้ตามแผนการใช้จ่ายเงิน
“สำหรับผลการเบิกจ่ายเงินงบประมาณรายจ่ายประจำปีงบประมาณ พ.ศ. 2566 ไตรมาสที่ 1 (ต.ค - ธ.ค. 65) ภาพรวมเบิกจ่ายแล้ว 982,208 ล้านบาท คิดเป็น 30.84% ของวงเงินงบประมาณ 3,185,000 ล้านบาท ต่ำกว่าเป้าหมาย 1.16% (เป้าหมาย 32.00%) จำแนกเป็นรายจ่ายประจำเบิกจ่ายแล้ว 858,759 ล้านบาท คิดเป็น 34.07% ของวงเงินงบประมาณ 2,520,767 ล้านบาท ต่ำกว่าเป้าหมาย 0.93% (เป้าหมาย 35.00%) รายจ่ายลงทุนเบิกจ่ายแล้ว 123,449 ล้านบาท คิดเป็น 18.59% ของวงเงินงบประมาณ 664,233 ล้านบาท ต่ำกว่าเป้าหมาย 0.41% (เป้าหมาย19.00%) สำหรับเงินงบประมาณที่กันไว้เบิกเหลื่อมปีเบิกจ่ายแล้ว 58,931 ล้านบาท คิดเป็น 30.96% ของวงเงินงบประมาณ 190,358 ล้านบาท ซึ่งขณะนี้กรมบัญชีกลางได้แจ้งเวียนมาตรการเร่งรัดการเบิกจ่ายเงิน เพื่อเป็นแนวทางให้หน่วยรับงบประมาณดำเนินการ เพื่อให้การเบิกจ่ายและการใช้จ่ายเงินงบประมาณรายจ่ายประจำปีงบประมาณ พ.ศ. 2566 รวมถึงการใช้จ่ายภาครัฐอื่น เป็นไปอย่างมีประสิทธิภาพ สนับสนุนการฟื้นตัวของเศรษฐกิจ ทั้งนี้ กรมบัญชีกลางได้ประชาสัมพันธ์ลำดับผลการเบิกจ่ายและการใช้จ่ายเงินงบประมาณรายจ่าย ประจำปีงบประมาณ พ.ศ. 2566 ที่เว็บไซต์กรมบัญชีกลาง www.cgd.go.th หัวข้อ ข้อมูลสถิติ โดยปรับปรุงข้อมูลทุกสัปดาห์เพื่อเป็นข้อมูลประกอบการติดตามเร่งรัดการเบิกจ่ายและการใช้จ่ายเงินงบประมาณของส่วนราชการ รัฐวิสาหกิจ และหน่วยงานอื่นของรัฐ” อธิบดีกรมบัญชีกลาง กล่าว
วันพฤหัสบดีที่ 5 มกราคม 2566
05/01/2566
“จมน้ำเสียชีวิต” สาเหตุการตายอันดับสองของเด็กทั่วโลก คนไทยเสียชีวิตเฉลี่ยปีละ 3.6 พันคน อายุต่ำกว่า 15 ปี เฉลี่ย 780 คน รัฐบาลหนุนโครงการ “เด็กไทยว่ายน้ำได้”
“จมน้ำเสียชีวิต” สาเหตุการตายอันดับสองของเด็กทั่วโลก คนไทยเสียชีวิตเฉลี่ยปีละ 3.6 พันคน อายุต่ำกว่า 15 ปี เฉลี่ย 780 คน รัฐบาลหนุนโครงการ “เด็กไทยว่ายน้ำได้”
วันที่ 5 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า คณะกรรมการส่งเสริมการพัฒนาเด็กและเยาวชนแห่งชาติ (กดยช.) ซึ่งมีนายจุรินทร์ ลักษณวิศิษฏ์ รองนายกรัฐมนตรีเป็นประธาน ได้เห็นชอบแนวทางการลดปัญหาการเสียชีวิตจากการจมน้ำของเด็กและเยาวชนไทย สอดรับกับมติสมัชชาสหประชาชาติที่ต้องการป้องกันการจมน้ำของเด็กทั่วโลก ทั้งนี้ ตัวเลขจากองค์การอนามัยโลกพบว่า ทั่วโลกมีคนจมน้ำเสียชีวิตเฉลี่ยปีละ 3.6 แสนคน เป็นกลุ่มเด็กอายุต่ำกว่า 15 ปี จำนวน 1.45 แสนคน คือสาเหตุอันดับสองของการเสียชีวิตในกลุ่มเด็กอายุต่ำกว่า 15 ปี รองจากเยื่อหุ้มสมองอักเสบ ขณะที่ในภูมิภาคอาเซียนมีการจมน้ำเสียชีวิตสูงเป็นอันดับสองของโลก และในช่วง 10 ปีที่ผ่านมา (2554 -2563 ) ประเทศไทยมีคนเสียชีวิตจากการจมน้ำจำนวน 3.6 หมื่นคน เฉลี่ยปีละ 3,614 คน เป็นกลุ่มเด็กอายุต่ำกว่า 15 ปี เฉลี่ยปีละ 780 คน ในปี 2564 มีเสียชีวิต 658 คน ปี 2563 มีจำนวน 540 คน โดยสาเหตุส่วนใหญ่เกิดจากการชักชวนกันไปเล่นน้ำและพลัดตกมากที่สุด
นางสาวรัชดา กล่าวต่อว่า สำหรับประเทศไทย กรมพลศึกษา ซึ่งเป็นหน่วยงานหลักในการดำเนินการป้องกันการจมน้ำ ได้ดำเนินโครงการ “เด็กไทยว่ายน้ำได้” เพื่อให้เด็กมีทักษะการว่ายน้ำเบื้องต้นที่ถูกต้องสามารถเอาชีวิตรอดจากการจมน้ำและรู้หลักการใช้อุปกรณ์ในการช่วยชีวิตผู้ประสบภัยทางน้ำซึ่งจะเป็นการลดอัตราการจมน้ำของเด็ก เฉพาะปี 2565 มีเด็กต่ำกว่า 15 ปี เข้าร่วมโครงการจาก 77 จังหวัด รวม 9,311 คน มากไปกว่านั้น ทางกรมฯ ได้เสนอแนวทางการลดปัญหาการเสียชีวิตจากการจมน้ำของเด็กและเยาวชนไทย ซึ่งคณะกรรมการส่งเสริมการพัฒนาเด็กฯ มอบหมายให้หน่วยงานที่เกี่ยวข้อนำ 5 แนวทางที่ได้รับการเห็นชอบไปพิจารณาดำเนินการ กล่าวคือ
1. กระทรวงศึกษาฯ บรรจุหลักสูตรการเรียนการสอนว่ายน้ำขั้นพื้นฐานเป็นวิชาบังคับในสถานศึกษาที่มีความพร้อมด้านสถานที่และอุปกรณ์กรณีที่สถานศึกษามีข้อจำกัดด้านสถานที่และอุปกรณ์ให้พิจารณาสนับสนุนงบประมาณเป็นค่าใช้จ่ายในการจัดซื้อสระว่ายน้ำเคลื่อนที่สำหรับเด็กและเยาวชนได้ฝึกว่ายน้ำเพื่อให้มีทักษะการว่ายน้ำและสามารถเอาชีวิตรอดจากการจมน้ำ
2. กระทรวงศึกษาฯ และกระทรวงสาธารณสุขร่วมกันจัดทำองค์ความรู้เรื่องการป้องกันการจมน้ำของเด็กและเยาวชนในรูปแบบสื่อประเภทต่างๆพร้อมเผยแพร่ในสถานศึกษาผ่านช่องทางที่หลากหลาย
3. กระทรวงดิจิทัลฯ กระทรวงศึกษาฯ และกระทรวงสาธารณสุขร่วมกันทำการสื่อสารและประชาสัมพันธ์เพื่อสร้างความเข้าใจกับพ่อแม่ ผู้ปกครองครู และประชาชนทั่วไปในการป้องกันและช่วยเหลือเด็กและเยาวชนจากการจมน้ำ
4. กระทรวงศึกษาฯ กำหนดค่าเป้าหมายและมาตรการในการส่งเสริมให้เด็กและเยาวชนมีทักษะในการป้องกันการจมน้ำพร้อมติดตามและประเมินผลอย่างต่อเนื่อง
5. ร่วมกันวางแผนและกำหนดพื้นที่เล่นน้ำที่ปลอดภัยสำหรับเด็กและเยาวชน
“รัฐบาลจึงขอความร่วมมือจากผู้ปกครองให้ความสำคัญเรื่องการป้องกันปัญหาเด็กจมน้ำเสียชีวิต ส่งเสริมให้เด็กมีทักษะการว่ายน้ำและสามารถเอาชีวิตรอดจากการจมน้ำได้ ในส่วนของภาครัฐจะได้มีการบูรณาการการทำงานอย่างเต็มที่เพื่อไม่ให้มีการสูญเสียจากการจมน้ำอีกต่อไป” นางสาวรัชดา กล่าว
วันพฤหัสบดีที่ 5 มกราคม 2566
ในหลวง โปรดเกล้าฯ เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏเชียงใหม่ ประจำปี 2565
ในหลวง โปรดเกล้าฯ เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏเชียงใหม่ ประจำปี 2565
วันที่ 20 ธันวาคม 2565 พระบาทสมเด็จพระเจ้าอยู่หัว ทรงพระกรุณาโปรดเกล้าฯ ให้ พล.อ.สุรยุทธ์ จุลานนท์ ประธานองคมนตรี เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏเชียงใหม่ ประจำปี 2565 ณ หอประชุมทีปังกรรัศมีโชติ มหาวิทยาลัยราชภัฏเชียงใหม่ ศูนย์แม่ริม อ.แม่ริม จ.เชียงใหม่ เวลา 10.00 น. มีผู้เข้ารับพระราชทานปริญญาบัตร ระดับปริญญาตรี จำนวน 991 คน เวลา 14.00 น. มีผู้เข้ารับพระราชทานปริญญาบัตร ระดับปริญญาตรี จำนวน 815 คน ระดับปริญญาโท 10 คน และระดับปริญญาเอก 11 คน รวมทั้งสิ้น 1,827 คน ในการนี้ ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วย ศาสตราจารย์ ดร.นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม และผู้บริหารกระทรวงการอุดมศึกษาฯ เฝ้ารับเสด็จด้วย
วันพฤหัสบดีที่ 5 มกราคม 2566
05/01/2566
โครงการบ้าน ธอส. พร้อมอยู่ GHB NPA ready to move-in ปรับปรุงซ่อมแซมบ้านให้เหมือนใหม่ เข้าอยู่ได้ทันทีในราคาบ้านมือสอง
ธอส.  เพิ่มทางเลือกให้กับผู้ที่ต้องการซื้อบ้านมือสองคุณภาพดี พร้อมเข้าอยู่ได้ทันทีทุกเวลา โดยไม่ต้องปรับปรุงซ่อมแซมใหม่ กับ “โครงการ บ้าน ธอส. พร้อมอยู่ GHB NPA ready to move-in” ตอบโจทย์คนอยากได้บ้านมือสองราคาย่อมเยาว์
ธนาคารอาคารสงเคราะห์ เพิ่มทางเลือกให้กับผู้ที่ต้องการซื้อบ้านมือสองคุณภาพดี พร้อมเข้าอยู่ได้ทันทีทุกเวลา โดยไม่ต้องปรับปรุงซ่อมแซมใหม่ กับ “โครงการ บ้าน ธอส. พร้อมอยู่ GHB NPA ready to move-in” ตอบโจทย์คนอยากได้บ้านมือสองราคาย่อมเยาว์ แต่คุณภาพคับแก้วเหมือนได้บ้านใหม่ โดยมีบ้านราคาต่ำสุดเพียง 956,000 บาทเท่านั้น พิเศษ!! ซื้อบ้าน ธอส. พร้อมอยู่ รับสิทธิ์โปรโมชั่นสินเชื่ออัตราดอกเบี้ย 0% นานสูงสุด 24 เดือน ทันที
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มทางเลือกให้กับผู้ที่ต้องการมีบ้านเป็นของตนเอง ได้เลือกซื้อบ้านมือสองคุณภาพดี และทำเลที่เหมาะสม สามารถเข้าอยู่อาศัยได้ทันทีโดยไม่ต้องเสียเวลาซ่อมแซม ธอส. ในฐานะสถาบันการเงินเฉพาะกิจของรัฐ ที่มีพันธกิจ “ทำให้คนไทยมีบ้าน” จึงได้จัดทำ “โครงการ บ้าน ธอส.พร้อมอยู่ GHB NPA ready to move-in” โดยธนาคารได้คัดสรรเฉพาะบ้านมือสอง ธอส. ทำเลดี นำมาซ่อมแซมปรับปรุง(รีโนเวท)โดยช่างผู้เชี่ยวชาญ เพื่อให้บ้านมีสภาพที่สวยงาม พร้อมเข้าอยู่อาศัยได้ทันทีเหมือนการซื้อบ้านมือหนึ่ง โดยรายการทรัพย์ที่มีราคาจำหน่ายต่ำสุดเพียง 956,000 บาท เท่านั้น ได้แก่ ทรัพย์ประเภทคอนโดมิเนียม ขนาดเนื้อที่ 29.41 ตารางเมตร ในโครงการเดอะเซ็นเตอร์คอนโดมิเนียม อาคาร 2 อ.ลำลูกกา จ.ปทุมธานี ส่วนรายการที่น่าสนใจ อาทิ ทรัพย์ประเภททาวน์เฮ้าส์ ขนาดเนื้อที่ 17.40 ตารางวา ในโครงการพฤกษาทาวน์ ราชพฤกษ์ อ.เมืองนนทบุรี จ.นนทบุรี ราคาเพียง 2,200,000 บาท และทรัพย์ประเภทคอนโดมิเนียม ขนาดเนื้อที่ 26.02 ตารางเมตร ในโครงการอะพูลคอนโด เขตบางนา กรุงเทพฯ รีโนเวทแล้วจำหน่ายในราคาเพียง 1,600,000 บาท เท่านั้น
นอกจากนี้ ธอส. ยังเพิ่มทางเลือกให้กับลูกค้าที่มีความประสงค์ขอรีโนเวททรัพย์ตามความต้องการของตนเองได้อีกด้วย โดยลูกค้าสามารถเลือกบ้านมือสองที่ต้องการ และแจ้งความประสงค์ให้ธนาคารปรับปรุงขั้นพื้นฐานให้ อาทิ ทาสีใหม่ เปลี่ยนสุขภัณฑ์ ประตู หน้าต่าง และอื่นๆ (ตามที่ตกลงทำสัญญากับธนาคาร) โดยธนาคารจะดำเนินการปรับปรุงซ่อมแซมให้ก่อนส่งมอบบ้านให้กับลูกค้าต่อไป และลูกค้าที่ซื้อบ้านมือสอง ธอส. ใน “โครงการ บ้าน ธอส. พร้อมอยู่ GHB NPA ready to move-in ยังได้สิทธิ์โปรโมชันสินเชื่ออัตราดอกเบี้ย 0% นานสูงสุดถึง 24 เดือน อีกด้วย (เป็นไปตามเงื่อนไขที่ธนาคารกำหนด) สอบถามข้อมูลเพิ่มเติมได้ที่ GH Bank Call Center โทร. 0-2645-9000 กด 5 หรือ Facebook Fanpage บ้านมือสอง ธอส. หรือ ดูข้อมูลบ้านมือสอง ธอส. ได้ที่ www.ghbhomecenter.com, Mobile Application : GHB ALL HOME และ Line Official Account : @ghbnpa
วันพฤหัสบดีที่ 5 มกราคม 2566
รัฐมนตรีว่าการกระทรวงวัฒนธรรม ถวายแจกันดอกไม้และลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
รัฐมนตรีว่าการกระทรวงวัฒนธรรม ถวายแจกันดอกไม้และลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
รัฐมนตรีว่าการกระทรวงวัฒนธรรม ถวายแจกันดอกไม้และลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย
วันที่ ๕ มกราคม ๒๕๖๖ นายอิทธิพล คุณปลื้ม รัฐมนตรีว่าการกระทรวงวัฒนธรรม ถวายแจกันดอกไม้และลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมี นางยุพา ทวีวัฒนะกิจบวร ปลัดกระทรวงวัฒนธรรม นางยุถิกา อิศรางกูร ณ อยุธยา รองปลัดกระทรวงวัฒนธรรม นางโชติกา อัครกิจโสภากุล รองปลัดกระทรวงวัฒนธรรม ผู้บริหารกระทรวงวัฒนธรรม ข้าราชการ และเจ้าหน้าที่กระทรวงวัฒนธรรมเข้าร่วม ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย
วันพฤหัสบดีที่ 5 มกราคม 2566
05/01/2566
ธอส. ร่วมต้อนรับปีใหม่ 2566 เปิดตัวเงินฝากออมทรัพย์ Happy Savings อัตราดอกเบี้ยสูงสุด 2.25% ต่อปี
ธอส. ร่วมต้อนรับเทศกาลปีใหม่ 2566 จัดแคมเปญพิเศษสำหรับผู้รักการออมกับเงินฝากออมทรัพย์ Happy Savings รับอัตราดอกเบี้ยสูงสุดถึง 2.25% ต่อปี (นับตั้งแต่วันที่เปิดบัญชีถึงวันที่ 31 มีนาคม 2569 )
ธนาคารอาคารสงเคราะห์ (ธอส.) ร่วมต้อนรับเทศกาลปีใหม่ 2566 จัดแคมเปญพิเศษสำหรับผู้รักการออมกับเงินฝากออมทรัพย์ Happy Savings รับอัตราดอกเบี้ยสูงสุดถึง 2.25% ต่อปี (นับตั้งแต่วันที่เปิดบัญชีถึงวันที่ 31 มีนาคม 2569 ) เมื่อเปิดบัญชีเงินฝากตั้งแต่วันนี้ถึง 31 มีนาคม 2566 เพียงเปิดบัญชีขั้นต่ำ 10,000 บาท ขึ้นไป บุคคลธรรมดาได้รับการยกเว้นภาษีดอกเบี้ยเงินฝากอัตราดอกเบี้ยเทียบเท่ากับได้รับอัตราดอกเบี้ยเงินฝากประจำ 2.65% ต่อปี พิเศษ!! เปิดบัญชีตั้งแต่ 3 ล้านบาทขึ้นไป ตั้งแต่วันนี้ถึงวันที่ 31 มกราคม 2566 รับฟรี กระเป๋าบรรจุของใบใหญ่ 1 ราย/1 ใบ สอบถามรายละเอียดเพิ่มเติมได้ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข่าวสารของธนาคารได้ที่ Mobile Application : GHB ALL, GHB ALL GEN และ www.ghbank.co.th
วันพฤหัสบดีที่ 5 มกราคม 2566
เปิดผลสำรวจประชาชนกว่า 90% ปลื้มผลงานกระทรวงเกษตรฯ ในปี 65
เปิดผลสำรวจประชาชนกว่า 90% ปลื้มผลงานกระทรวงเกษตรฯ ในปี 65 พึงพอใจนโยบาย “ตลาดนำการผลิต” และแอพพลิเคชัน “เกษตรดิจิตอล” มากสุด เป็นหน่วยงานมีคุณธรรม ช่วยยกระดับคุณภาพชีวิตเกษตรกรให้มีความมั่นคงและบริหารจัดการสินค้าเกษตรตลอดห่วงโซ่อุปทานอย่างมีประสิทธิ
วันที่ 5 ม.ค. 66 รศ.ดนัย ปรีชาเพิ่มประสิทธิ์ คณะศิลปศาสตร์ มหาวิทยาลัยธรรมศาสตร์ ในฐานะหัวหน้าโครงการสำรวจความความพึงพอใจของผู้รับบริการ และสำรวจการรับรู้ความเข้าใจของประชาชนที่มีต่อกระทรวงเกษตรและสหกรณ์ ประจำปี 2565 เปิดเผยผลการสำรวจความคิดเห็นของประชาชนระหว่างวันที่ 29 ธันวาคม 2565 - 2 มกราคม 2566 กระจายกลุ่มตัวอย่างในทุกจังหวัดของประเทศไทย จำนวน 1,678 ชุด พบว่า ร้อยละ 87.39 ประชาชนมีความพึงพอใจในภาพรวมต่อการปฏิบัติงานของกระทรวงเกษตรและสหกรณ์ในปี 2565
ด้านความพึงพอใจผลงานตามยุทธศาสตร์ของกระทรวงฯ ส่วนใหญ่ ร้อยละ 90.38 พึงพอใจยุทธศาสตร์สร้างความเข้มแข็งให้กับเกษตรกรฯ รองลงมา ร้อยละ 90.21 ยุทธศาสตร์เพิ่มประสิทธิภาพการบริหารจัดการสินค้าเกษตร และร้อยละ 87.04 ยุทธศาสตร์เพิ่มความสามารถในการแข่งขัน ด้านความพึงพอใจผลงานตามนโยบาย ส่วนใหญ่ ร้อยละ 91.18 พึงพอใจนโยบายตลาดนำการผลิต รองลงมา ร้อยละ 90.58 นโยบายการส่งเสริมเกษตรพันธสัญญา, ร้อยละ 90.18 นโยบายการประกันรายได้เกษตรกร, ร้อยละ 89.37 นโยบายการพัฒนาระบบโลจิสติกส์ด้านการเกษตร และร้อยละ 89.13 การประกันภัยพืชผล
ด้านความพึงพอใจต่อแอปพลิเคชันและระบบเทคโนโลยีสารสนเทศของกระทรวงฯ ส่วนใหญ่ ร้อยละ 87.91 พึงพอใจแอปพลิเคชัน “เกษตรดิจิทัล” รองลงมา ร้อยละ 87.83แอปพลิเคชัน “Plants For U”, ร้อยละ 87.76แอปพลิเคชัน “สมุดทะเบียนเกษตรกรดิจิทัล”, ร้อยละ 87.62แอปพลิเคชัน “OAE OIC”, ร้อยละ 87.52 แอปพลิเคชัน “SmartMe” และร้อยละ 87.22แอปพลิเคชัน “Smart Co-op”
ขณะที่ภาพลักษณ์ของกระทรวงเกษตรฯ ส่วนใหญ่ ร้อยละ 90.24 ประชาชนมองว่า เป็นหน่วยงานที่ยกระดับคุณภาพชีวิตเกษตรกรให้มีความมั่นคง รองลงมา ร้อยละ 89.44 เป็นหน่วยงานบริหารจัดการสินค้าเกษตรตลอดห่วงโซ่อุปทานอย่างมีประสิทธิภาพ, ร้อยละ 89.39 เป็นหน่วยงานพัฒนาเศรษฐกิจภาคการเกษตรและสหกรณ์ให้เติบโตอย่างมีเสถียรภาพ และร้อยละ 89.21 เป็นหน่วยงานพัฒนาโครงสร้างพื้นฐานทางการเกษตรและสิ่งอำนวยความสะดวกให้มีประสิทธิภาพสูงสุด
ส่วนผลการปฏิบัติงานตามค่านิยมขององค์กร ส่วนใหญ่ ร้อยละ 88.31 มองว่า มีคุณธรรม รองลงมา ร้อยละ 87.01 มีความสามารถในการสร้างสรรค์, ร้อยละ 86.38 ตรงไปตรงมา และร้อยละ 84.99 ตรวจสอบได้
วันพฤหัสบดีที่ 5 มกราคม 2566
พม. เร่งเยียวยาเด็กหนุ่มถูกคอมเมนเตเตอร์ชื่อดังกระทำอนาจาร พร้อมฝากผู้ปกครองดูแลบุตรหลานใกล้ชิดป้องกันเกิดเหตุซ้ำ
พม. เร่งเยียวยาเด็กหนุ่มถูกคอมเมนเตเตอร์ชื่อดังกระทำอนาจาร พร้อมฝากผู้ปกครองดูแลบุตรหลานใกล้ชิดป้องกันเกิดเหตุซ้ำ
วานนี้ (3 ม.ค. 66) ชาย อายุ 60 ปี ครูสอนเต้นและคอมเมนเตเตอร์รายการทีวีชื่อดัง ถูกเจ้าหน้าที่ตำรวจจับกุม หลังก่อเหตุล่อลวงเด็กหนุ่ม อายุ16ปีไปกระทำอนาจารที่บ้านพักของตัวเองที่จังหวัดบุรีรัมย์ จนถูกผู้ปกครองของเด็กผู้เสียหายแจ้งความดำเนินคดีที่สถานีตำรวจภูธรจักราชจังหวัดนครราชสีมา
วันนี้ (4 ม.ค. 66) นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า กระทรวง พม. โดยบ้านพักเด็กและครอบครัวจังหวัดนครราชสีมา ได้รับการประสานจากคณะทำงานปราบปรามการล่วงละเมิดทางเพศต่อเด็กทางอินเตอร์เน็ต (TICAC) ตำรวจภูธรภาค 3 และสถานีตำรวจภูธรจักราชให้ร่วมดำเนินการช่วยเหลือเยียวยาแก่เด็กและครอบครัวผู้เสียหาย ทั้งนี้ ได้ให้กำลังใจและสร้างความมั่นใจในการดำเนินคดีอย่างโปร่งใส ยุติธรรม เพื่อสร้างความเข้มแข็งด้านจิตใจให้แก่เด็กและครอบครัว อีกทั้งประสานสำนักงานยุติธรรมจังหวัดนครราชสีมา เพื่อขอรับเงินเยียวยาค่าตอบแทนผู้เสียหายในคดีอาญา และพิจารณาให้การช่วยเหลือเงินสงเคราะห์เด็กในครอบครัวยากจน
นายอนุกูล กล่าวเพิ่มเติมว่า การล่วงละเมิดทางเพศต่อเด็ก นับเป็นภัยอันตรายที่มักเกิดจากคนรู้จักใกล้ตัว โดยที่เด็กไม่ทันระวังตัวเอง ด้วยความไว้เนื้อเชื่อใจและความน่าเชื่อถือของคนใกล้ตัว จึงขอให้พ่อแม่ ผู้ปกครอง ช่วยกันเฝ้าดูแลบุตรหลานอย่างใกล้ชิด และคอยพูดคุยสอบถามเกี่ยวกับคนใกล้ชิดของเด็ก เพื่อป้องกันไม่ให้เกิดการล่วงละเมิดทางเพศกับบุตรหลานของท่าน เพราะจะส่งผลกระทบต่อจิตใจกับเด็กในระยะยาว ทั้งนี้ หากพบเห็นเด็กถูกล่วงละเมิดทางเพศ ขอให้แจ้ง ศูนย์ช่วยเหลือสังคม สายด่วน พม. โทร. 1300 และ Application คุ้มครองเด็ก ตลอด 24 ชั่วโมง รวมทั้งบ้านพักเด็กและครอบครัวทั่วประเทศ
วันพฤหัสบดีที่ 5 มกราคม 2566
05/01/2566
กรมบัญชีกลางอัปเดตบัตรสวัสดิการแห่งรัฐ เดือน ม.ค. 66 จ่ายอะไรบ้าง
กรมบัญชีกลางได้เบิกจ่ายและโอนเงินให้แก่หน่วยงานและร้านค้าที่รับชำระค่าสินค้าและบริการผ่านบัตรสวัสดิการแห่งรัฐ ประจำเดือนมกราคม 2566
นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า กรมบัญชีกลางได้เบิกจ่ายและโอนเงินให้แก่หน่วยงานและร้านค้าที่รับชำระค่าสินค้าและบริการผ่านบัตรสวัสดิการแห่งรัฐ ประจำเดือนมกราคม 2566 ดังนี้
ทุกวันที่ 1 ของเดือน (ไม่สามารถถอนเป็นเงินสดได้ และไม่สะสมในเดือนถัดไป)
- วงเงินซื้อสินค้า 200/300 บาทต่อเดือน
- วงเงินซื้อสินค้า ตามมาตรการช่วยเหลือเงินพิเศษ 200 บาทต่อเดือน (เฉพาะเดือนมกราคม 2566)
- ส่วนลดค่าซื้อก๊าซหุงต้ม 100 บาทต่อ 3 เดือน (ม.ค. - มี.ค. 66)
- ค่าใช้จ่ายในการเดินทาง ประกอบด้วย
* ค่าโดยสารรถ บขส. 500 บาทต่อเดือน
* ค่าโดยสารรถไฟ 500 บาทต่อเดือน
* ค่าโดยสารรถ ขสมก./รถไฟฟ้า (MRT/BTS/ARL) 500 บาทต่อเดือน (สำหรับผู้ถือบัตรสวัสดิการแห่งรัฐที่อาศัยอยู่ในเขต กทม. และปริมณฑล)
ทุกวันที่ 18 ของเดือน (สามารถถอนเป็นเงินสดได้ และสะสมในเดือนถัดไปได้)
- เงินชดเชยค่าไฟฟ้า ไม่เกิน 315 บาทต่อครัวเรือนต่อเดือน (สำหรับผู้ถือบัตรสวัสดิการแห่งรัฐที่ได้ลงทะเบียนกับ กฟน. กฟภ. และกิจการไฟฟ้าสวัสดิการสัมปทานกองทัพเรือ ที่ใช้ไฟฟ้าไม่เกิน 315 บาทต่อเดือน)
- เงินชดเชยตามจำนวนเงินที่ชำระค่าน้ำประปา ไม่เกิน 100 บาทต่อครัวเรือนต่อเดือน (สำหรับผู้ถือบัตรสวัสดิการแห่งรัฐ ที่ได้ลงทะเบียนกับ กปน. กปภ. ที่ใช้น้ำประปาไม่เกิน 315 บาทต่อเดือน จะได้รับเงินคืนค่าน้ำประปาไม่เกิน 100 บาท (ที่ได้ชำระเงินแล้ว) ส่วนที่เกินจาก 100 บาท ผู้ถือบัตรฯ เป็นผู้ชำระเอง)
ทุกวันที่ 22 ของเดือน (สามารถถอนเป็นเงินสดได้ และสะสมในเดือนถัดไปได้)
- เงินเพิ่มเบี้ยความพิการ 200 บาทต่อเดือน (สำหรับผู้ถือบัตรสวัสดิการแห่งรัฐ ที่มีบัตรประจำตัวคนพิการและได้รับเงินเบี้ยความพิการ)
สำหรับเดือนธันวาคม 2565 กรมบัญชีกลางขอรายงานผลการจ่ายเงินให้แก่หน่วยงาน/ร้านค้าที่รับชำระเงินด้วยบัตรสวัสดิการแห่งรัฐ และการโอนเงินเข้ากระเป๋าเงินอิเล็กทรอนิกส์ (e-Money) ตั้งแต่วันที่ 1 - 31 ธันวาคม 2565 ดังนี้
1. สวัสดิการที่ให้เป็นวงเงินในบัตรสวัสดิการแห่งรัฐ  จำนวนเงิน (ล้านบาท)
1.1 วงเงินค่าซื้อสินค้าอุปโภคบริโภค  3,536.65
1.2 วงเงินส่วนลดค่าซื้อก๊าซหุงต้ม  28.16
1.3 วงเงินค่าโดยสารรถเมล์และรถไฟฟ้า  24.45
1.4 วงเงินค่าโดยสารรถบริษัทขนส่ง จำกัด   6.97
1.5 วงเงินค่าโดยสารรถไฟ   16.69
รวมจำนวนเงิน (1)  3,612.92
2. สวัสดิการที่ให้ผ่านกระเป๋าเงินอิเล็กทรอนิกส์ในบัตรสวัสดิการแห่งรัฐ (e-Money) จำนวนเงิน (ล้านบาท)
2.1 มาตรการบรรเทาภาระค่าไฟฟ้า   180.81
2.2 มาตรการบรรเทาภาระค่าน้ำประปา   17.62
2.3 มาตรการเงินเพิ่มเบี้ยความพิการ ตามมติคณะรัฐมนตรีเมื่อวันที่ 28 มกราคม 2563   215.69
รวมจำนวนเงิน (2)  414.12
รวมจำนวนเงินทั้งสิ้น (1) + (2)  4,027.04
“ทั้งนี้ สามารถสอบถามเพิ่มเติมได้ที่ Call Center ศูนย์ลูกค้าสัมพันธ์บัตรสวัสดิการแห่งรัฐ 0 2109 2345 หรือ Call Center กรมบัญชีกลาง 0 2270 6400 ในวัน เวลาราชการ" โฆษกกรมบัญชีกลาง กล่าว
วันพฤหัสบดีที่ 5 มกราคม 2566
05/01/2566
​โฆษกรัฐบาลเผย นายกฯ ปลื้ม อุตสาหกรรมการท่องเที่ยวเชิงการแพทย์ของประเทศไทย ฟื้นตัวขึ้น
คาดการณ์รายได้อาจสูงเกือบ 2.5 หมื่นล้านบาท ในปี 2566
วันนี้ (5 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับทราบรายงานว่า อุตสาหกรรมการท่องเที่ยวเชิงการแพทย์ของไทย ฟื้นตัวเร็วจากสถานการณ์การแพร่ระบาดโควิด-19 โดยคาดการณ์ว่าในปี 2566 มีแนวโน้มที่รายได้จะสูงเกือบ 2.5 หมื่นล้านบาท
โฆษกประจำสำนักนายกรัฐมนตรี กล่าวว่า สถานการณ์การแพร่ระบาดของโควิด-19 ทำให้เกิดความท้าทายขึ้นในทุกภาคธุรกิจ โดยเฉพาะในปี 2563 รายได้อุตสาหกรรมการท่องเที่ยวของไทยลดลงมาก สืบเนื่องจากมาตรการล็อกดาวน์ทั่วโลก อย่างไรก็ดี จากการทำงานอย่างจริงจัง ตั้งใจของรัฐบาล ทำให้รายได้จากการท่องเที่ยวเติบโตเพิ่มขึ้นอย่างต่อเนื่อง ประกอบกับการประเมินกระแสโลก ส่งเสริมการท่องเที่ยวในมิติที่เป็นที่นิยม และนำมาปรับการส่งเสริมการท่องเที่ยวของรัฐบาลไทย ส่งผลสำเร็จเห็นผลอย่างเป็นรูปธรรม ส่งผลให้อุตสาหกรรมการท่องเที่ยวของไทยฟื้นตัวอย่างรวดเร็ว ซึ่งศูนย์วิเคราะห์เศรษฐกิจ ทีทีบี หรือ ttb analytics คาดการณ์ว่าในปี 2566 อุตสาหกรรมการท่องเที่ยวเชิงการแพทย์ (Medical Tourism) ของไทยจะทำรายได้สูงเกือบ 2.5 หมื่นล้านบาท
ทั้งนี้ ข้อมูลจากศูนย์ฯ ระบุว่าการที่ไทยเป็นจุดหมายปลายทางสำคัญของการท่องเที่ยวเชิงการแพทย์เนื่องจากเป็นประเทศที่มีการดูแลสุขภาพที่ดี มีความมั่นคงทางสุขภาพสะท้อนจากดัชนีการจัดอันดับระบบดูแลสุขภาพ Global Health Security (GHS) Index 2021 ประเทศไทยได้รับการจัดอันดับที่ 5 ของโลก จากทั้งหมด 195 ประเทศ และเป็นอันดับที่ 1 ของเอเชีย พิจารณาจาก การป้องกันโรค การตรวจและรายงาน การรับมือ/ตอบสนองอย่างรวดเร็ว ระบบสาธารณสุข การปฏิบัติตามบรรทัดฐานของนานาชาติ และความเสี่ยงของภาวะแวดล้อม ซึ่งในหมวดของระบบสาธารณสุขนั้น ไทยได้คะแนนเพิ่มขึ้น
กระแสการท่องเที่ยวเชิงสุขภาพ (Wellness Tourism) และการพัฒนาใช้เทคโนโลยีการแพทย์สมัยใหม่เป็นปัจจัยหลักหนุนการเติบโตของการท่องเที่ยวเชิงพาณิชย์ในอนาคต จึงเป็นโอกาสสำคัญสำหรับไทยซึ่งมีศักยภาพรองรับทั้งด้านบุคลากรทางการแพทย์ โรงพยาบาลตามมาตรฐานสากล อัตราค่าใช้จ่ายทางการแพทย์ที่ไม่แพง
“นายกรัฐมนตรีเชื่อมั่นในการทำงานของทุกหน่วยงาน และบุคลากรทุกคนในระบบสาธารณสุขไทย โรงพยาบาลได้การรับรองตามมาตรฐานสากล บุคลากรทางการแพทย์มีความรู้ ความสามารถ มีประสบการณ์และศักยภาพสูง มีระบบเทคโนโลยีทางการแพทย์สมัยใหม่ และค่าใช้จ่ายที่ไม่แพง ตลอดจน การปรับหลักเกณฑ์วีซ่าใหม่สนับสนุนให้คนไข้ต่างชาติเลือกเดินทางมาใช้บริการรักษาพยาบาลในประเทศไทย รวมทั้ง เป็นไปตามการประเมินกระแสความนิยมทางการท่องเที่ยวของรัฐบาล และได้เตรียมการพัฒนามิติของการท่องเที่ยวที่กำลังเป็นที่นิยมเพื่อให้สอดคล้อง รองรับกับกระแสการท่องเที่ยวอย่างทันท่วงที ทำให้ตัวเลขการพัฒนาเศรษฐกิจจากการท่องเที่ยวเชิงการแพทย์ของไทยเติบโตขึ้นอย่างต่อเนื่อง” นายอนุชาฯกล่าว
วันพฤหัสบดีที่ 5 มกราคม 2566
“สาธิต” ประกาศ สธ.พร้อมเดินหน้าโครงการ Medical Hub และ Specialised Expo 2028 มุ่งสร้างโอกาสด้านเศรษฐกิจสุขภาพให้กับประเทศ
รัฐมนตรีช่วยว่าการกระทรวงสาธารณสุข เผย กระทรวงสาธารณสุขพร้อมเดินหน้า 2 โครงการสำคัญของรัฐบาล คือ Medical Hub และ Specialised Expo 2028 ที่จังหวัดภูเก็ต ซึ่งเป็นจุดหมายปลายทางของนักท่องท่องเที่ยวทั่วโลก
รัฐมนตรีช่วยว่าการกระทรวงสาธารณสุข เผย กระทรวงสาธารณสุขพร้อมเดินหน้า 2 โครงการสำคัญของรัฐบาล คือ Medical Hub และ Specialised Expo 2028 ที่จังหวัดภูเก็ต ซึ่งเป็นจุดหมายปลายทางของนักท่องท่องเที่ยวทั่วโลก โดยชูระบบสาธารณสุขที่เข้มแข็ง มุ่งสร้างแรงกระเพื่อมระบบเศรษฐกิจสุขภาพ สร้างโอกาสให้กับผู้ประกอบการและสร้างรายได้ให้กับคนไทย
วันนี้ (5 มกราคม 2566) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้สัมภาษณ์ภายหลังการประชุมโครงการ Medical Hub และโครงการ Specialised Expo 2028 ร่วมกับ นายแพทย์พงศ์เกษม ไข่มุกด์ รองปลัดกระทรวงสาธารณสุข นายแพทย์สุระ วิเศษศักดิ์ อธิบดีกรมสนับสนุนบริการสุขภาพ นายแพทย์กิตติศักดิ์ อักษรวงศ์ ผู้ตรวจราชการกระทรวงสาธารณสุข เขตสุขภาพที่ 11 ว่า กระทรวงสาธารณสุขพร้อมเดินหน้าขับเคลื่อนนโยบายสำคัญของรัฐบาล คือการผลักดันให้จังหวัดภูเก็ตเป็น Medical Hub ซึ่งเป็นโครงการเกิดขึ้นจากการประชุม ครม.สัญจร ที่จังหวัดพังงา และมีการเสนอโครงการผ่านสมาคมอุตสาหกรรมท่องเที่ยวจังหวัดภูเก็ต เพื่อเป็นโครงการนำร่องหลังสถานการณ์โควิด 19 ในพื้นที่อันดามัน โดยได้รับการสนับสนุนจากกระทรวงการคลังมอบที่ดินของกรมธนารักษ์ จำนวน 116 ไร่ บนพื้นที่หาดไม้ขาว จังหวัดภูเก็ต ให้กับกระทรวงสาธารณสุข และเริ่มต้นงบประมาณ 100 กว่าล้านบาท ในการทำโครงสร้างพื้นฐาน เพื่อนำร่องเศรษฐกิจ ตอกย้ำความเชื่อมั่นของระบบสาธารณสุขของประเทศ และต่อยอดการฟื้นฟูเศรษฐกิจของประเทศหลังสถานการณ์โควิด 19
ดร.สาธิตกล่าวต่อว่า ส่วนกรณีที่ประเทศไทยจะเสนอตัวเป็นเจ้าภาพจัดงาน Specialised Expo 2028 ที่จังหวัดภูเก็ต ถือเป็น Thailand agenda เนื่องจากเห็นโอกาสในการขับเคลื่อนเศรษฐกิจหลังวิกฤตโควิด 19 ซึ่งจังหวัดภูเก็ตถือเป็นจุดหมายปลายทางที่สำคัญของนักท่องเที่ยวทั่วโลก เห็นได้จากหลังสถานการณ์โควิด 19 เที่ยวบินในภูเก็ตกลับมาเกือบเท่าเดิมแล้ว โดยขณะนี้เรามาถึงรอบสุดท้าย มี 5 ประเทศเข้าแข่งขัน คือ เซอร์เบีย สเปน สหรัฐอเมริกา อาร์เจนตินา และไทย โดยคณะกรรมการชุดแรกได้เดินทางมาดูสถานที่เมื่อเดือนพฤศจิกายน 2565 ที่ผ่านมา และช่วงเดือนมกราคม 2566 จะมีการจัดประชุมสัมมนาที่ประเทศฝรั่งเศสเพื่อนำเสนอข้อมูลให้แก่ประเทศสมาชิก 113 ประเทศ จากนั้นจะมีการจัดสัมมนาย่อยโดยเชิญตัวแทนจากประเทศสมาชิกมารับฟังข้อมูลที่จังหวัดภูเก็ต ก่อนที่คณะกรรมการจะไปพิจารณาตัดสินในช่วงเดือนมิถุนายน 2566 โดยประเทศที่จะเป็นเจ้าภาพจัดงานจะต้องได้คะแนนเสียง 2 ใน 3
******************************** 5 มกราคม 2566